Die tweede woord vir 'n gelukkige lewe
Erediens Sondag 29/01/2017. Tema: die tweede woord vir ‘n gelukkige lewe. Teks: Eksodus 20:4-6; Heidelbergse Kategismus Sondag 34.
Verlede Sondag het ons gehoor dat die eerste gebod van ons liefde tot God alleen vra. Dit is die fontein waaruit ’n gelukkige lewe vloei. God het vir ons ook ’n tweede woord vir ’n gelukkige lewe gegee, naas die eerste, dat ons nie nou die fout sal begaan om te dink dat ons God nou maar kan liefhê soos ons wil nie. Hy vra liefde ja, maar op sy terme en nie op ons sin nie. In baie areas van ons lewe kan ons besluit, ek wil dit eerder sus of so doen, maar nie by die aanbidding van God nie. Om God lief te hê is om sy gebooie te gehoorsaam, om te aanbid en te leef soos Hy ons in Sy Woord beveel. Daar is nie ’n ander manier nie.
Die tweede gebod wil ons die weg wys na ware aanbidding. Ons mag God op geen enkele manier afbeeld nie en Hom op geen ander manier vereer as wat Hy in sy Woord beveel het nie. Ons moet in ons aanbdding nie wyser as God wil wees nie. Hy wil sy kerk nie deur stom beelde nie maar deur die lewende verkondiging van sy Woord laat onderrig. Deur die ware prediking van die Woord word Jesus Christus voor ons oë afgeskilder as gekruisig (Gal.3:1).
Die Vader soek mense wat Hom op hierdie manier aanbid, dit is in Gees en waarheid (Joh.4:23). Mag die tweede gebod jou ook vandag lei tot die ware aanbidding van God.